Kegyelem nektek és békesség Istentől a mi Atyánktól és az Úr Jézus Krisztustól!

Ézs 33, 20-22
*Nézd a Siont, ünnepeink városát! Szemeid meglátják Jeruzsálemet, a nyugalom hajlékát: a sátrat, amelyet nem bontanak le, cövekeit nem húzzák ki soha, és egy kötele sem szakad el, 21mert dicsőséges lesz ott az ÚR! Folyók lesznek azon a helyen, messze elágazó folyamok, amelyeken nem járnak gályák, és nem kelnek át büszke hajók. 22Mert az ÚR a mi bíránk, az ÚR a törvényadónk, az ÚR a mi királyunk, ő megsegít bennünket!*

Reformációban élő Gyülekezet!

Ünneplünk. Tudjuk ezt, hiszen hétköznap van, mégis összegyülekeztünk, mégis itt vagyunk a templomban. De mennyire és mit ünneplünk valójában? Reformáció ünnepe sem elég, ha csak megtartásara kerül, ha csak megadjuk a díszkereteket, hanem tartalommal és mozgósító üzenettel kell, hogy jelen legyen az életünkben, a hitünkben.
Neked ma, csak a küszöbig jut el, vagy beengeded az életedbe, a hitedbe? Lehetne így is kérdezni: Megüti-e ma még a reformáció eszmeisége az ingerküszöbünket?
Ma, az a kérdés, hogy hordoz-e számodra személyes, a hitedet formáló üzenetet, vagy már csak egy történelmi emlékmű, amit évről évre istentisztelettel koszorúzunk meg tisztességből és hagyományból?
Egy kis település anekdotája volt, hogy a vezető testület az üléseken már annyira nem találta a feladatát és együtt se tudtak építőleg dolgozni, hogy már inkább csak hallgattak, gyorsan megszavazták, amit muszáj volt, aztán, hogy amikor előkerült volna egy-egy komolyabb, akár vitát indító kérdés, akkor gyorsan közbevágott valaki, hogy: „Na, akkor énekeljük el a Himnuszt!”, felálltak, elénekelték, aztán mindenki ment haza, azzal az érzéssel, amit katolikus testvéreink szoktak kifigurázni liturgiájuk végéről: „ A szentmise végetért. - Istennek legyen hála!”.
Mi is így vagyunk, vagy leszünk ma az istentisztelet után? Megünnepeltük a reformációt, végre mehetünk haza? Véget ért a reformáció – Istennek legyen hála. De miért, a reformációért, vagy hogy túl vagyunk rajta?

Haladunk, megyünk előre a dolgainkban, hétfő után jön a következő hétfő, összefolynak a hetek, de mi töretlenül megyünk előre. A lényeg, hogy érezzük, hogy haladunk, hogy versenyben vagyunk. És valóban loholunk, mint a versenylovak a pályán, minél gyorsabban, de csak körbe és körbe.
Egy hittestvérünk tette fel tavaly a kérdést egy fórumon, hogy: jó, hogy mosta pályázatok és templom felújítás és építés korát éljük, de mikor fogjuk már az elkötelezett gyülekezetépítés korát élni? Mikor a lelkészt felszabadítjuk az adminisztrációtól és pályázatírástól, a tanításra és az igehirdetésre, mikor a gyülekezet szolgálattevői szerződések, pénzforrások, ásó és malteroslapát helyett a Bibliájukat fogva állnak a lelkész köré, és mikor a gyülekezet nem kényelmesen üldögélve, hanem hitüket minden hétköznap ország-világ előtt hangosan megvallva vágyakoznak élni? Mikor fog már végre nem derogálni a hitünk, a gyülekezet hitének erősödésén és növekedésén mérni az eredményeket és nem a kis szerszámainkkal elért és felépített emberi célokon?
De ilyen már anno, valamikor volt, mi pedig ugye nem hátra hanem előre akarunk nem csak menni, hanem rohanni. Ez a nagy menetelés azonban sokszor vitte már egyenesen a szakadékba az embert, illetve az egyházat!
Egy katolikus pap barátom írta ki ma reggel facebook oldalára, hogy vajon milyen lenne ma az egyház, a kereszténység, ha a mai nap nem reformáció napja lenne, hanem az egy egyház megújításának eszközére emlékező, wittenbergi Szent Márton napja? Azaz, ha a középkori egyház a nagy előre nyomulás helyett, a szakadék felé való rohanás helyett felismerte volna, hogy bizony ideje tövig húzni a kéziféket és visszafordulni. Visszafordítani a tekinteteket és alázattal bevallani, hogy ideje 3 lépést visszalépni a táblán, mert a jó alaptól bizony rossz irányba mentünk.
Jó lenne, ha nem az elértnek vélt emberi eredményeinkhez akarnánk mi is annyira ragaszkodni, hanem az igazán szilárd isteni alaphoz.
Mai igénk első mondata épp ilyen szilárd, stabil, biztos alapról szól: „*Nézd a Siont, ünnepeink városát! Szemeid meglátják Jeruzsálemet, a nyugalom hajlékát: a sátrat, amelyet nem bontanak le, cövekeit nem húzzák ki soha, és egy kötele sem szakad el”*.
Gondolkodásunkban talán egyre kevésbé a templom, a gyülekezet közössége ez a stabil pont – gondoljunk csak a sok hiányzóra, vagy a saját hiányzásainkra az istentiszteletekről és a gyülekezeti alkalmakról. Mind tudjuk, hogy milyen könnyű az emberszív számára kifogásokat találni.
Helyette inkább stabil pontnak próbáljuk látni a családunkat, barátokat, az otthon békességét, a hagyományainkat, vagy néha még a munkahelyünket is. A saját, önmagunk által építgetett kis világainkat.
Nem véletlenek Luther szavai sem a ma már énekelt evangélikus himnuszunkban: „Kincset, életet, hitvest, gyermeket, mind elvehetik”.
Igen, ezek a sokszor biztosnak vett alapok, mint akár Izrael számár a templom volt, egy pillanat alatt eltűnhetnek, semmivé lehetnek. De mai igénk más féle biztos pontról beszél, úgy, ahogyan a 20. vers is folytatódik: *„mert dicsőséges lesz ott az ÚR!”*.
Azért mondják biztos pontnak a sátrat, a Siont, mert ott már valóban az Úr lesz jelen. És ahol az Úr dicsősége van biztos, stabil alapkánt jelen, ott nem tud semmilyen torzulás, romlottság teret nyerni. Ott igazzá válik az ókori görög tudós, filozófus híres mondata: „Adjatok egy fix pontot és kifordítom sarkaiból a világot.”. Igen, így kellene, hogy jelen legyen az Isten elfedhetetlen dicsősége, a tisztán zengő ige, az Úr tetszése szerinti ünnep a te életedben is!
Ne félj attól, hogy szükség esetén Ő kifordítja az életed a sarkaiból, a stabilnak hitt pontokból! Kérd inkább, hogy ahol kell, ott minél hamarább Ő fordítsa fel, pontosabban állítsa helyre, formálja vissza, reformálja a hitedet! Nyugodtan Rá bízhatod magadat, mert, ahogyan mai igénk végén is olvassuk, Ő bíró, törvényadó és király, de nála, az Ő kegyelmes szeretete által ezek nem összeférhetetlen tisztségek. Mert Ő nem elnyomni akar, nem zsarnoki módon kihasználni, nem távolítani a felső, mennyeit és az alsó emberit, hanem épphogy Krisztusban összekapcsolni. Ő megsegíteni akar, az Ő gazdagságába segíteni téged is.
Amikor a Reformációra gondolunk nem Luthert, Melanchtont, Husz Jánost, vagy Kálvint kell felidéznünk! Vagy ma, mikor megújulásért kiáltunk, nem gyülekezeti tisztségviselőkre, lelkészekre, kerületi felügyelőkre, vagy püspökökre kell tekintenünk és tőlük remélnünk lelki ébredést, az oly sokszor áhítozott változást, hanem a biztos alapra kellen újra odaszegezzük a tekintetünket. Nem egy vártemplom kapujára kell tekintenünk Reformáció ünnepén, hanem Krisztusra! Az élő és érted ma is ható Igére!
Luther írja: *„Én csak egyedül Isten igéjét hirdettem, arról írtam és tanítottam. Mást nem tettem, de az ige cselekedte, hogy míg én aludtam, vagy Philipp Melanchthon és Amsdorf barátommal a jó wittenbergi sört ittam, a pápaság annyira meggyengült, hogy azt nem tudta volna előidézni soha egyetlen császárság vagy fejedelemség sem. Én nem tettem semmit, az ige volt az, amely hatott és cselekedett.”*
Ne legyen félreértés, sem Luther, sem én nem azt mondjuk, hogy csak üljünk és várjuk a sült galambot, vagy a következő korsó jó wittenbergi sört, hanem hogy szögezzük oda a tekintetünket a biztos alaphoz és így kezdjünk reformálódni és épülni, így ünnepeljük az Istennel való élő közösségünket minden napunkon! Igaz, tiszta és okos istentisztelettel! *Nézd a Siont, ünnepeink városát! Szemeid meglátják Jeruzsálemet, a nyugalom hajlékát: a sátrat, amelyet nem bontanak le, cövekeit nem húzzák ki soha, és egy kötele sem szakad el, 21mert dicsőséges lesz ott az ÚR!*  Így legyen! Ámen